钦定古今图书集成/理学汇编/经籍典/第085卷 > 宋朱元昇三易备遗 > 《周易上下经合十八卦之图说》
## 钦定古今图书集成/理学汇编/经籍典/第085卷 > 宋朱元昇三易备遗 > 《周易上下经合十八卦之图说》

文王演《周易》六十四卦，分为上下经。《上经》之卦三十，
下经之卦三十四，夫子作《序卦》以明其序。《上经》首“天
地”，序三十卦；《下经》首“男女”，序三十四卦；而反对之义
则又作《杂卦》以明之。夫圣人之作经，岂不能均齐上
下经而一其数？《下经》之卦，其数多于《上经》者，果何以
哉？噫！此其所以为反对之妙也。《上经》三十卦，反对则
为十有八，《下经》三十四卦，反对亦为十有八，曷为其
十有八也？邵子曰：“体者八变，用者六变。是以八卦之
象，不易者四，反对者二，以六变而成八也。重卦之象，
不易者八，反对者二十八，以三十六变而成六十四
也。故爻止乎六，卦止乎八，策穷乎三十六，而重于一
百八十四也。”由是观之，《上经》之卦有乾坤《颐》《大过》《坎
离》六卦之不反对，则三十可约而为十八也。《下经》之
卦有《中孚》《小过》二卦之不反对，则三十四可约而为
十八也。其不一者，未有不一者也。《上经》阳爻五十二，
阴爻五十六，阳少而阴多，则以《剥》《复》之处《上经》也。《下
经》阳爻五十六，阴爻五十二，阳多而阴少，则以《夬》《姤》
之处《下经》也。“合而言”之，《上经》为爻一百有八，《下经》为
爻一百有八，其数又何尝不一哉？于此见先天之画
为八八者，非伏羲自为此八也，阐造化无尽之蕴也。
后天之反对为六六者，非文王自为此六也，阐伏羲
无尽之蕴也。或曰：文王之卦六矣，六固演为三十六
矣，而《上下经》复系以八八六十四，何也？曰：伏羲之八，
《易》之体也。文王之六。《易》之用也。伏羲八中有六。体已
该用。文王六中有八。用不离体。此所以为体用一源
也。